### NN 136/2025 (5.11.2025.), Zakon o izmjenama i dopunama Zakona o državnom odvjetništvu

HRVATSKI SABOR

2015

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA I DOPUNAMA ZAKONA O DRŽAVNOM ODVJETNIŠTVU

Proglašavam Zakon o izmjenama i dopunama Zakona o državnom odvjetništvu, koji je Hrvatski sabor donio na sjednici 24. listopada 2025.

Klasa: 011-02/25-02/82
 Urbroj: 71-10-01/1-25-2
 Zagreb, 30. listopada 2025.

Predsjednik
 Republike Hrvatske
 Zoran Milanović, v. r.

ZAKON

O IZMJENAMA I DOPUNAMA ZAKONA
 O DRŽAVNOM ODVJETNIŠTVU

Članak 1.

U Zakonu o Državnom odvjetništvu (»Narodne novine«, br. 67/18. i 21/22.) članak 7. mijenja se i glasi:

»Svatko ima pravo podnijeti pisano ili usmeno predstavku na rad državnog odvjetnika ili zamjenika državnog odvjetnika zbog odugovlačenja postupka u kojem je stranka ili ima pravni interes odnosno zbog nedoličnog ili neprimjerenog ponašanja državnog odvjetnika, zamjenika državnog odvjetnika ili drugog zaposlenika u službenim odnosima sa strankom koje je suprotno etičkom kodeksu i dobiti odgovor na nju u roku od najkasnije 30 dana od dana njezina zaprimanja u nadležnom državnom odvjetništvu.«.

Članak 2.

Iza članka 15. dodaju se naslov iznad članka i članak 15.a koji glase:

»Specijalizirani timovi

Članak 15.a

(1) U Državnom odvjetništvu Republike Hrvatske ustanovljuje se specijalizirani tim za suzbijanje računalnog i računalno potpomognutog kriminaliteta kao savjetodavno, instruktivno i koordinativno tijelo.

(2) Glavni državni odvjetnik Republike Hrvatske odlukom može osnivati specijalizirane timove za suzbijanje drugih vrsta kriminaliteta i nezakonitosti koje ugrožavaju imovinu Republike Hrvatske i opća dobra kao savjetodavna, instruktivna i koordinativna tijela.

(3) Specijalizirani timovi savjetuju niža državna odvjetništva u konkretnim predmetima, koordiniraju rad na tim predmetima, vode evidenciju tih predmeta za područje cijele Republike Hrvatske te surađuju s drugim nadležnim tijelima.

(4) Voditelja i članove specijaliziranih timova posebnom odlukom na vrijeme od pet godina imenuje Glavni državni odvjetnik Republike Hrvatske iz reda državnoodvjetničkih dužnosnika.

(5) Voditelji specijaliziranih timova imenuju se iz reda zamjenika Glavnog državnog odvjetnika Republike Hrvatske.

(6) Specijalizirani timovi, uz prethodnu suglasnost Glavnog državnog odvjetnika Republike Hrvatske, donose pravila o načinu svojeg rada.«.

Članak 3.

U članku 16. stavak 1. mijenja se i glasi:

»(1) U Državnom odvjetništvu Republike Hrvatske, županijskim državnim odvjetništvima i posebnim državnim odvjetništvima određuju se osobe za praćenje europskih propisa i sudske prakse Suda Europske unije i Europskog suda za ljudska prava.«.

Članak 4.

U članku 17. stavak 1. mijenja se i glasi:

»(1) Unutar odjela mogu se osnovati odsjeci s najmanje tri rješavatelja specijalizirana za određenu vrstu predmeta, od kojih najmanje jedan mora biti državnoodvjetnički dužnosnik.«.

Članak 5.

U članku 18. iza riječi: »zamjenika državnih odvjetnika« dodaju se riječi: »i državnoodvjetničkih savjetnika«.

Članak 6.

Iza članka 20. dodaju se naslov iznad članka i članak 20.a koji glase:

»Odjel za zastupanje u međunarodnim arbitražama, pred međunarodnim sudovima i tijelima te pred sudovima drugih država

Članak 20.a

(1) U Državnom odvjetništvu Republike Hrvatske ustrojava se Odjel za zastupanje u međunarodnim arbitražama, pred međunarodnim sudovima i tijelima te pred sudovima drugih država.

(2) Na sjednicama Odjela iz stavka 1. ovoga članka razmatraju se pitanja od interesa za rad Odjela, a posebice praćenje rada, raspravljanje o spornim pravnim pitanjima, ujednačavanje postupanja i druga pitanja predviđena Poslovnikom državnog odvjetništva.

(3) U Odjel iz stavka 1. ovoga članka raspoređuju se zamjenici Glavnog državnog odvjetnika Republike Hrvatske te viši državnoodvjetnički savjetnici – specijalisti i viši državnoodvjetnički savjetnici koji imaju potrebna specijalistička znanja i dobro znanje engleskog jezika.

(4) Ako ocijeni da je to potrebno, Glavni državni odvjetnik Republike Hrvatske može odrediti više državnoodvjetničke savjetnike i više državnoodvjetničke savjetnike – specijaliste koji će uz nadzor zamjenika Glavnog državnog odvjetnika Republike Hrvatske raditi na pojedinim predmetima iz djelokruga Odjela iz stavka 1. ovoga članka.

(5) Na više državnoodvjetničke savjetnike i više državnoodvjetničke savjetnike – specijaliste iz stavka 4. ovoga članka ne primjenjuju se odredbe članka 125. stavaka 2., 3. i 4. ovoga Zakona.«.

Članak 7.

U članku 28. stavku 1. točka 3. mijenja se i glasi:

»3. ako protiv njega bude potvrđena optužnica za kazneno djelo koje ga čini nedostojnim za obavljanje državnoodvjetničke dužnosti«.

Članak 8.

U članku 43. stavak 2. mijenja se i glasi:

»(2) Ako Državno odvjetništvo Republike Hrvatske ne može samostalno zastupati u postupcima iz stavka 1. ovoga članka, Glavni državni odvjetnik Republike Hrvatske može, uz prethodnu suglasnost Vlade Republike Hrvatske, ovlastiti odvjetnika da zastupa Republiku Hrvatsku, uz sudjelovanje Državnog odvjetništva Republike Hrvatske.«.

Članak 9.

U članku 46. stavku 1. zarez i riječi: »ako se radi o predmetima velike vrijednosti ili od osobitog značenja za Republiku Hrvatsku« brišu se.

Članak 10.

U članku 49. iza riječi: »Državno odvjetništvo« dodaju se riječi: »Republike Hrvatske«, a iza riječi: »pomoć« dodaju se riječi: »ako se radi o predmetima velike vrijednosti ili od osobitog značaja za Republiku Hrvatsku«.

Članak 11.

Članak 56. mijenja se i glasi:

»(1) Godišnju listu istražitelja određuje županijski državni odvjetnik te državni odvjetnik posebnog državnog odvjetništva na temelju popisa istražitelja koji su prethodno, na njihov zahtjev, dostavili čelnici policije i drugih državnih tijela.

(2) Državno odvjetništvo Republike Hrvatske dostavlja objedinjenu godišnju listu istražitelja županijskim državnim odvjetnicima, državnom odvjetniku posebnog državnog odvjetništva te predsjednicima županijskih sudova.«.

Članak 12.

U članku 57. stavak 3. mijenja se i glasi:

»(3) Zamjenici državnih odvjetnika zadužuju se pojedinim predmetima na način propisan ovim Zakonom, kojim se osigurava nepristrana i nezavisna dodjela predmeta.«.

Članak 13.

U članku 58. stavku 3. točka 10. mijenja se i glasi:

»10. pismena i isprave nastale u službenoj komunikaciji unutar državnog odvjetništva.«.

Članak 14.

U članku 60. stavku 3. druga rečenica briše se.

Iza stavka 3. dodaje se stavak 4. koji glasi:

»(4) Davanje priopćenja za javnost o radu državnog odvjetništva te obavještavanje o tijeku izvida u interesu javnosti uređuju se Poslovnikom državnog odvjetništva.«.

Članak 15.

U članku 64. iza stavka 4. dodaje se novi stavak 5. koji glasi:

»(5) U radu Kolegija Državnog odvjetništva Republike Hrvatske ne mogu sudjelovati zamjenici Glavnog državnog odvjetnika Republike Hrvatske kada Kolegij daje mišljenje o kandidatima za čelnika posebnog državnog odvjetništva ako su kandidati za to mjesto.«.

Dosadašnji stavci 5. i 6. postaju stavci 6. i 7.

Članak 16.

U članku 70. stavak 6. mijenja se i glasi:

»(6) Iznimno od stavaka 3., 4. i 5. ovoga članka, osobe koje obavljaju nadzor nad financijsko-materijalnim poslovanjem državnog odvjetništva moraju imati završen diplomski sveučilišni studij ekonomije ili specijalistički diplomski stručni studij ekonomije.«.

Članak 17.

Iza članka 70. dodaju se članci 70.a, 70.b, 70.c i 70.d koji glase:

»Članak 70.a

»(1) Inspekcijski nadzor provodi se u skladu s godišnjim planom nadzora koji, na prijedlog čelnika pravosudne inspekcije, donosi ministar nadležan za poslove pravosuđa do kraja kalendarske godine za iduću godinu (redoviti inspekcijski nadzor).

(2) U godišnjem planu nadzora navest će se i državna odvjetništva u kojima je, prema rezultatima nadzora provedenog tijekom kalendarske godine, u idućoj kalendarskoj godini potrebno ponoviti nadzor (kontrolni inspekcijski nadzor).

(3) Prijedlog za provedbu izvanrednog inspekcijskog nadzora mogu dati Glavni državni odvjetnik Republike Hrvatske i neposredno viši državni odvjetnik.

(4) Provedba inspekcijskog nadzora određuje se rješenjem ministra nadležnog za poslove pravosuđa.

Članak 70.b

Inspekcijski nadzor provodi se kao:

1. neposredan inspekcijski nadzor, izravnim uvidom u dokumentaciju, podatke, uvjete i način rada nadziranog državnog odvjetništva

2. posredan inspekcijski nadzor, uvidom u dostavljenu dokumentaciju i podatke nadziranog državnog odvjetništva.

Članak 70.c

(1) Rješenje o provedbi neposrednog inspekcijskog nadzora dostavlja se nadziranom državnom odvjetništvu, najkasnije dan prije početka nadzora.

(2) Iznimno od stavka 1. ovoga članka, neposredan inspekcijski nadzor može biti proveden i bez prethodne dostave rješenja, u slučaju postojanja razloga za hitno postupanje.

(3) Državni odvjetnik u nadziranom državnom odvjetništvu dužan je omogućiti nesmetanu provedbu inspekcijskog nadzora, što uključuje osiguranje radnog prostora za provedbu nadzora, korištenje tehničkih pomagala, dokumentacije i podataka koji su predmet nadzora.

(4) U provedbi nadzora od državnog odvjetnika i drugih osoba zaposlenih u državnom odvjetništvu prema potrebi se mogu uzimati izjave.

Članak 70.d

(1) O provedenom neposrednom inspekcijskom nadzoru sastavlja se zapisnik koji mora sadržavati podatke o utvrđenim činjenicama, mjerama koje se predlažu poduzeti radi otklanjanja utvrđenih nepravilnosti i nezakonitosti, mjerama koje se predlažu poduzeti radi povećanja učinkovitosti rada državnog odvjetništva te rokove za poduzimanje mjera.

(2) Zapisnik može sadržavati prijedlog ministru nadležnom za poslove pravosuđa da iz osnova predviđenih u odredbama Zakona o Državnoodvjetničkom vijeću podnese prijedlog za razrješenje državnog odvjetnika u nadziranom državnom odvjetništvu.

(3) Zapisnik o inspekcijskom nadzoru dostavlja se državnom odvjetniku u nadziranom državnom odvjetništvu. Državni odvjetnik u nadziranom državnom odvjetništvu dužan je pisano se očitovati na zapisnik, najkasnije u roku od osam dana od dana zaprimanja.

(4) Zapisnik o provedenom neposrednom inspekcijskom nadzoru i očitovanje državnog odvjetnika u nadziranom državnom odvjetništvu dostavljaju se Glavnom državnom odvjetniku Republike Hrvatske i neposredno višem državnom odvjetniku.

(5) Državni odvjetnik dužan je otkloniti utvrđene nepravilnosti u radu državnoodvjetničke uprave u rokovima utvrđenim u zapisniku o provedenom nadzoru. O poduzetim mjerama državni odvjetnik dužan je pisanim putem obavijestiti neposredno višeg državnog odvjetnika, Glavnog državnog odvjetnika Republike Hrvatske i ministarstvo nadležno za poslove pravosuđa.«.

Članak 18.

U članku 90. iza stavka 1. dodaje se novi stavak 2. koji glasi:

»(2) Državni odvjetnik godišnjim rasporedom poslova na rad na pojedinim vrstama predmeta raspoređuje zamjenike državnog odvjetnika i državne službenike, vodeći računa o njihovim sklonostima za rad na pojedinim vrstama predmeta, potrebnim specijalističkim znanjima i redovitom stručnom usavršavanju iz određenog područja, a posebno u područjima nasilja u obitelji te računalnog i gospodarskog kriminaliteta.«.

Dosadašnji stavci 2., 3. i 4. postaju stavci 3., 4. i 5.

U dosadašnjem stavku 5., koji postaje stavak 6., broj: »4.« zamjenjuje se brojem: »5.«.

Dosadašnji stavci 6. i 7. postaju stavci 7. i 8.

Članak 19.

U članku 98. ispred riječi: »Državni« dodaje se oznaka stavka: »(1)«.

Iza stavka 1. dodaje se stavak 2. koji glasi:

»(2) Ne smatraju se darovima, u smislu ovoga Zakona, uobičajeni darovi između članova obitelji, rodbine i prijatelja te državna i međunarodna priznanja, odličja i nagrade.«.

Članak 20.

Članak 99.a briše se.

Članak 21.

U članku 100. stavak 5. mijenja se i glasi:

»(5) Način provedbe obveznog stručnog usavršavanja državnih odvjetnika i zamjenika državnih odvjetnika pravilima propisuje Glavni državni odvjetnik Republike Hrvatske.«.

Članak 22.

U članku 103. stavku 1. iza podstavka 1. dodaje se novi podstavak 2. koji glasi:

» – dodatak na plaću i naknadu troškova zbog posebnih uvjeta rada kada su upućeni na rad u drugo državno odvjetništvo«.

Dosadašnji podstavci 2. do 7. postaju podstavci 3. do 8.

U dosadašnjem podstavku 8., koji postaje podstavak 9., ri­ječi: »ako je državnom odvjetniku ili zamjeniku državnog odvjetnika mjesto rada različito od mjesta prebivališta odnosno boravišta« brišu se.

Dosadašnji podstavci 9. i 10. postaju podstavci 10. i 11.

U stavku 2. broj: »7.« zamjenjuje se brojem: »8.«.

Stavak 4. mijenja se i glasi:

»(4) Uvjete za isplatu i iznos naknada za obavljanje poslova dežurstva i za izlaske na očevid te visinu dodatka na plaću i visinu naknade troškova zbog posebnih uvjeta rada državnom odvjetniku i zamjeniku državnog odvjetnika upućenom na rad u drugo državno odvjetništvo ministar nadležan za poslove pravosuđa propisuje pravilnikom.«.

Članak 23.

Članak 105. mijenja se i glasi:

»(1) Zamjenik državnog odvjetnika može, uz svoj pristanak, biti upućen na rad u drugo državno odvjetništvo, najduže na vrijeme od četiri godine.

(2) Zamjenik iz stavka 1. ovoga članka koji je privremeno upućen na rad u državno odvjetništvo višeg stupnja u postupku i radu na predmetima ima prava i obveze kao viši državnoodvjetnički savjetnik – specijalist.

(3) Zamjenik državnog odvjetnika upućen na rad u drugo državno odvjetništvo ima pravo na plaću ili dodatak na plaću, ovisno o tome koje je pravo za njega povoljnije, smještaj te naknadu troškova zbog posebnih uvjeta rada kao što su putni troškovi, troškovi korištenja osobnog automobila u službene svrhe i drugo.

(4) Državni odvjetnik ili zamjenik državnog odvjetnika može biti privremeno upućen na rad u posebno državno odvjetništvo, kad je to određeno posebnim zakonom.«.

Članak 24.

Članak 106. mijenja se i glasi:

»Ako državni odvjetnik ili zamjenik državnog odvjetnika bude imenovan za državnog odvjetnika u posebnom državnom odvjetništvu ili raspoređen za zamjenika državnog odvjetnika u posebnom državnom odvjetništvu, državnoodvjetnička dužnost u državnom odvjetništvu u kojem je obnašao dužnost miruje mu dok obavlja tu dužnost.«.

Članak 25.

U članku 107. iza stavka 7. dodaju se novi stavak 8. i stavak 9. koji glase:

»(8) Državnom odvjetniku ili zamjeniku državnog odvjetnika koji je imenovan na dužnost europskog delegiranog tužitelja u Uredu europskog javnog tužitelja vrijeme provedeno na poslovima u Uredu europskog javnog tužitelja priznaje se kao vrijeme provedeno u obnašanju državnoodvjetničke dužnosti.

(9) Za sudjelovanje u projektima međunarodne suradnje izvan slučajeva iz stavaka 5. i 6. ovoga članka prethodnu suglasnost državnom odvjetniku daje neposredno viši državni odvjetnik, a zamjeniku državnog odvjetnika državni odvjetnik u državnom odvjetništvu u kojem zamjenik obnaša državnoodvjetničku dužnost.«.

Dosadašnji stavak 8. postaje stavak 10.

Članak 26.

U članku 109. stavku 2. druga rečenica mijenja se i glasi: »Ova ocjena služi samo za utvrđivanje liste kandidata u postupcima imenovanja odnosno premještaja pravosudnih dužnosnika i ne utječe na dužnost davanja ocjene na način naveden u stavku 1. ovoga članka.«.

Članak 27.

U članku 110. stavak 2. briše se.

Dosadašnji stavak 3., koji postaje stavak 2., mijenja se i glasi:

»(2) Prema svim mjerilima iz stavka 1. ovoga članka, državni odvjetnik i zamjenik državnog odvjetnika mogu ostvariti najviše 150 bodova, pri čemu se za mjerila iz stavka 1. točki 1. i 2. ovoga članka može ostvariti najviše po 70 bodova, za mjerila iz stavka 1. točki 3. i 4. ovoga članka najviše po tri boda, a za mjerila iz stavka 1. točki 5. i 6. ovoga članka najviše po dva boda.«.

Dosadašnji stavak 4. postaje stavak 3.

Članak 28.

U članku 117. stavci 2. i 3. mijenjaju se i glase:

»(2) Kodeks donosi Kolegij Državnog odvjetništva Republike Hrvatske proširen s čelnicima posebnih državnih odvjetništava, županijskim i općinskim državnim odvjetnicima te predstavnicima kolegija posebnih državnih odvjetništava te županijskih i općinskih državnih odvjetništava na prijedlog Etičkog povjerenstva.

(3) Kolegiji posebnih državnih odvjetništava te županijskih i općinskih državnih odvjetništava biraju svoje predstavnike na sjednici javnim glasovanjem većinom svih članova.«.

Članak 29.

U članku 122. stavku 3. prvoj rečenici ispred riječi: »državna odvjetništva« dodaje se riječ: »posebna«.

Stavci 6. do 11. brišu se.

U dosadašnjem stavku 12., koji postaje stavak 6., riječi: »te program i način polaganja posebnog stručnog ispita za službenike u pravosudnim tijelima« brišu se.

Članak 30.

U članku 124. stavci 3., 4. i 5. mijenjaju se i glase:

»(3) Za državnoodvjetničkog savjetnika u općinskom, županijskom i posebnom državnom odvjetništvu može biti primljena osoba koja ima završen sveučilišni diplomski studij prava odnosno sveučilišni integrirani prijediplomski i diplomski studij prava te položen pravosudni ispit.

(4) Za višeg državnoodvjetničkog savjetnika u općinskom, županijskom i posebnom državnom odvjetništvu i državnoodvjetničkog savjetnika u Državnom odvjetništvu Republike Hrvatske može biti imenovana osoba koja ima završen sveučilišni diplomski studij prava odnosno sveučilišni integrirani prijediplomski i diplomski studij prava, položen pravosudni ispit i koja je radila najmanje dvije godine kao državnoodvjetnički ili sudski savjetnik, sudac, državni odvjetnik ili zamjenik državnog odvjetnika, odvjetnik ili javni bilježnik odnosno osoba koja je radila na drugim pravnim poslovima nakon položenog pravosudnog ispita najmanje pet godina.

(5) Viši državnoodvjetnički savjetnik – specijalist u općinskom, županijskom i posebnom državnom odvjetništvu može biti osoba koja je najmanje četiri godine radila kao državnoodvjetnički ili sudski savjetnik, pravosudni dužnosnik, odvjetnik ili javni bilježnik odnosno osoba koja je najmanje osam godina nakon položenog pravosudnog ispita radila na drugim pravnim poslovima.«.

Iza stavka 5. dodaju se novi stavci 6. i 7. koji glase:

»(6) Na kriterije i postupak ocjenjivanja državnoodvjetničkih savjetnika, viših državnoodvjetničkih savjetnika i viših državnoodvjetničkih savjetnika – specijalista ne primjenjuju se propisi o državnim službenicima i namještenicima.

(7) Ministar nadležan za poslove pravosuđa metodologijom će propisati kriterije i postupak ocjenjivanja državnoodvjetničkih savjetnika, viših državnoodvjetničkih savjetnika i viših državnoodvjetničkih savjetnika – specijalista.«.

Dosadašnji stavci 6. i 7. postaju stavci 8. i 9.

Članak 31.

U članku 125. stavci 2., 3. i 4. mijenjaju se i glase:

»(2) Državnoodvjetnički savjetnici, viši državnoodvjetnički savjetnici i viši državnoodvjetnički savjetnici – specijalisti u građansko-upravnim odjelima općinskih i županijskih državnih odvjetništava mogu zastupati pred sudovima, upravnim i drugim tijelima.

(3) Državnoodvjetnički savjetnici, viši državnoodvjetnički savjetnici i viši državnoodvjetnički savjetnici – specijalisti iz stavka 2. ovoga članka ovlašteni su na poduzimanje svih radnji u postupku, osim na podnošenje tužbe, povlačenje tužbe, priznavanje tužbenog zahtjeva, odricanje od tužbenog zahtjeva, zaključenje nagodbe, podnošenje pravnog lijeka, odricanje od izjavljivanja pravnog lijeka te odustajanje od izjavljenog pravnog lijeka.

(4) Državnoodvjetnički savjetnici, viši državnoodvjetnički savjetnici i viši državnoodvjetnički savjetnici – specijalisti u građansko-upravnim odjelima općinskih državnih odvjetništava u okviru ovlaštenja iz stavka 3. ovoga članka samostalno zastupaju u sporovima čija je vrijednost predmeta spora do 13.300,00 eura, a u građansko-upravnim odjelima županijskih državnih odvjetništava u sporovima čija vrijednost spora ne prelazi 66.400,00 eura.«.

PRIJELAZNE I ZAVRŠNE ODREDBE

Članak 32.

(1) Pravilnik iz članka 22. ovoga Zakona i Metodologiju iz članka 30. ovoga Zakona ministar nadležan za poslove pravosuđa donijet će u roku od 60 dana od dana stupanja na snagu ovoga Zakona.

(2) Poslovnik državnog odvjetništva ministar nadležan za poslove pravosuđa uskladit će s odredbama ovoga Zakona u roku od 60 dana od dana stupanja na snagu ovoga Zakona.

(3) Pravila iz članka 21. ovoga Zakona Glavni državni odvjetnik Republike Hrvatske donijet će u roku od 60 dana od dana stupanja na snagu ovoga Zakona.

Članak 33.

Ovaj Zakon stupa na snagu osmoga dana od dana objave u »Narodnim novinama«, osim članka 124. stavaka 6. i 7. koji su dodani člankom 30. ovoga Zakona, a koji stupaju na snagu 1. siječnja 2026.

Klasa: 022-02/25-01/60
 Zagreb, 24. listopada 2025.

HRVATSKI SABOR

Predsjednik
 Hrvatskoga sabora
 Gordan Jandroković, v. r.